Veediefstal-eenheid beste in Wes-Kaap | Netwerk24
Veediefstal-eenheid beste in Wes-Kaap
Deur Carina Roux 07 Augustus 2019 06:01
Die beste veediefstaleenheid in die Wes-Kaap bestaan uit (agter van links) sers. Luvuyo Plaatjie, sers. Mornay Barron, ao. André van Greunen, ao. Harold Schroeder en ao. Clyde de Besch. Voor is Roslyn Aisley, Zinzi Memka (klerke), lt.kol. Johan Smit, kapt. Petrus Jansen en ao. Stiaan van Zyl. FOTO: carina roux
Die Kuilsrivier-polisie se veediefstal- en bedreigde spesie-eenheid is op Donderdag 25 Julie aangewys as die beste veediefstaleenheid in die Wes-Kaap.
Agri Wes-Kaap se landelike veiligheidsbeleidskomitee oorhandig elke jaar toekennings aan rolspelers gemoeid met landelike veiligheid. Die bevelvoerder van die eenheid, gebaseer in Faure, is kapt. Petrus Jansen. Die eenheid bestaan uit slegs ses ondersoekbeamptes en twee klerke.
Lt.kol. Johan Smit, koördineerder van die veediefstal- en bedreigde spesie-eenhede in die Wes-Kaap, het in sy motivering gesê die Kuilsrivier-eenheid het ’n 73,18%-opsporingskoers en ’n 97,78%-skuldigbevindingskoers behaal. Dit behels sake waarin verdagtes gearresteer is en voor die hof verskyn het. Die eenheid het 168 sake ontvang en 84 arrestasies gemaak in die afgelope finansiële jaar.
Jansen sê sy eenheid het amptelik in Augustus 2014 tot stand gekom. Die eenheid bedien ’n baie groot gebied, wat nege polisieklusters met 65 polisiekantore en 17 howe vanoor die Kaapse metropool, insluitende Somerset-Wes, Paarl en Atlantis.
Jansen sê veediefstal is van die moeilikste sake om te ondersoek omdat daar dikwels nie getuies is nie. Die ondersoekbeamptes moet dus op informante of die hulp van spoorsnyers en snuffelhonde staatmaak. Hul mandaat is om enige veediefstal en ander veeverwante misdaad te ondersoek. Dit sluit alle vee soos skape, bokke, beeste, perde, donkies, varke en hoenders in. Beamptes skryf ook boetes uit aan boere wie se diere nie gemerk is, soos vereis word volgens die diere-identifikasie wetgewing nie. Die bedreigde spesie-eenheid het betrekking tot enige verbode of beskermde diere en sluit die handel in renosterhoring, ivoor, reptiele, spinnekoppe en so meer in. In onlangse gevalle het hulle te doen gehad met twee leeuwelpies wat verkoop is en ivoor wat deur’n Chinese burger in juweliersware omskep is om landuit te neem.
Die beeste wat dikwels in die Kuilsrivier-omgewing op straat gesien word, is iets wat Stad Kaapstad se wetstoepassingsafdeling moet hanteer, maar Jansen sê hulle werk dikwels saam met die Stad en die Dierebeskermingsvereniging.
‘Xander se optrede ná moorde dui ook op sy skuld’